SKRIFTLIG FORESPØRGSEL E-0233/00

af Luigi Vinci (GUE/NGL) til Kommissionen

(4. februar 2000)

Om: Omstrukturering af gruppen ABB Alstom Power

Ledelsen for virksomhedsgruppen ABB Alstom Power, der opstod ved en fusion den 30. juni 1999, har meddelt, at den agter at gennemføre omstruktureringer, der indebærer nedlæggelse af arbejdspladser i visse områder, hvor virksomheden har afdelinger. ABB Alstom Power eller de selskaber, der indgik i fusionen, har modtaget støtte fra EU. Kan Kommissionen oplyse størrelsen af og betingelserne for støtten, og om det var en forudsætning, at der oprettedes nye arbejdspladser? Agter Kommissionen, såfremt de stillede betingelser ikke alle er blevet opfyldt, at kræve støtten til ABB Alstom Power tilbagebetalt?

Samlet supplerende svar afgivet på Kommissionens vegne af Michel Barnier på skriftlige forespørgsler E-2665/99 og E-0233/00

(7. juni 2001)

Ifølge oplysninger fra de ansvarlige myndigheder i de forskellige medlemsstater har koncernen ABB Alstom Power modtaget nedenstående støtte fra EU.

I Grækenland er ovennævnte selskab en del af et konsortium, som gennemfører et stort projekt inden for energifremstilling i Komotini. Til projektet er der ydet 72 mio. EUR som medfinansiering under EU-støtterammen for programmeringsperioden 1994-1999. Selskabet deltager også i andre projekter, som medfinansieres med et samlet beløb på 36 mio. EUR af Den Europæiske Fond for Regionaludvikling som led i nationale støtteordninger.

I Frankrig er der ydet følgende støtte til personaleuddannelse i henhold til strukturfondenes mål 4 for programmeringsperioden 1994-1999:

- 1 056 616 FRF til selskabet Alstom elektriske maskiner

- 2 214 760 FRF til selskabet Alstom dampturbiner.

Ingen af disse medfinansieringer er gjort betinget af, at der skabes nye arbejdspladser.

Selskaberne i koncernen ABB Alstom Power har ligeledes fået støtte fra Den Europæiske Socialfond (ESF) i perioden 1994-1999 under mål 4 Forberedelse af arbejdstagerne til industrielle forandringer og til udviklingen i produktionssystemerne. Denne støtte har beløbet sig til 1 442 919 EUR i Frankrig, 44 107 EUR i Finland og 244 324 EUR i Sverige.

I Tyskland fandt der tre uddannelsestiltag sted for ca. 220 ansatte på deltidskontrakter i ABB-koncernen for et beløb fastsat til 929 000 EUR. Støtten fra ESF betales dog ikke direkte til koncernen.

ESF har ydet støtte til omkostninger i forbindelse med forskellige tiltag med maksimalt 50 %. Disse tiltag udvælges af et planlægningsudvalg, som Kommissionen ikke er medlem af. For at blive udvalgt til at få EU-støtte skal tiltagene opfylde generelle kriterier for tildeling af støtte, som fastsættes af Kommissionen, og særlige kriterier, som fastsættes af Overvågningsudvalget. Medlemsstaterne foretager kontrol af støtteberettigelsen og af, at tiltagene er gennemført på korrekt vis, særlig med henblik på at opfylde kravene i Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene(1). Denne kontrol kan også foretages af Kommissionen eller Revisionsretten. I tilfælde af overtrædelse af reglerne tilbagebetales de uberettigt modtagne beløb.

Kommissionen ønsker dog at henlede de ærede medlemmers opmærksomhed på, at regionalstøtten til initialinvestering og oprettelsen af nye arbejdspladser, som er forbundet hermed, i kraft af den måde, den udbetales på, og af betingelserne få at opnå støtten, fremover skal gøres afhængig af, at de pågældende investeringer eller nye arbejdspladser opretholdes i mindst fem år.

Kommissionen indførte denne nye bestemmelse i slutningen af 1997 i sine retningslinjer for statsstøtte med regionalt sigte(2). Denne betingelse, som blev pålagt af Kommissionen i sine beslutninger vedrørende EU's kontrol af statsstøtte, indføres gradvis i alle nationale bestemmelser om regionalstøtte til virksomheder, hvad enten disse bestemmelser omfatter støtte fra strukturfondene eller ej.

(1) EFT L 290 af 23.10.1997.

(2) EFT C 74 af 10.3.1998.